Георгий Конисскый

Архиепископ Георгий (свѣтске имя: Григорий Осипович Конисскый; 20. новембра 1717, Нѣжин - 13. фебруара 1795, Могылев)  – вызнамный православный просвѣтитель Российской империи, ученый, филозоф, мыслитель, писатель, казатель, професор и ректор Могылянской Академии, архиепископ Могилевскый, Мстиславскый и Оршанскый.

Служба епископа Георгия припала на тяжкый час про Польщу, але наймя про православных. Православны епископы на територии Речи Посполитой терпѣли всякы уражкы и понижѣня. Из четырех православных епископскых катедер, бывшых в той державѣ в конци 17. ст., три были конвертованы на униатскы, а зостала лем православна епископска катедра в Могилевѣ. Епископ Георгий интервеновав у краля, але кральова влада при пановачности шляхты и домовой войнѣ была барз слаба. Зоставала надѣя лем на императрицю российску Катарину, котру просив о помоч в часѣ ей инавгурации (1762). Лѣпшы можности про православных настали аж по первом роздѣлѣ Польщи (1772). 

Биография
Родив ся 20. новембра 1717 в Нѣжину Черниговской губернии Русского царства в родинѣ шляхтича Осипа Конисского, городского головы Нѣжина. Абсолвовав Могылянску Академию в Киевѣ (1728–1743).

11. августа 1744 прияв монашество и духовне имя ГеоргийКониський Григорій Осипович. //Національна бібліотека України імені В. І. Вернадського. в Киево-Печерской Лаврѣ.
Року 1745 именованый професором в Могылянску Академию, де учив пиитику, богословие и филозофию. В роках 1751-1755 — ректор академии.Кашуба М. В.

20. августа 1755 Киевском храмѣ Св. Софии высвяченый на епископа и прияв епархию Могилевску на бѣлоруськых землях, котра по первом роздѣлѣ Польщи и прилучѣню Бѣлоруси ку России (1772) росширила ся парохиями мстиславскыма и оршанскыма.

22. септембра 1783 повышеный на архиепископа и менованый членом Найсвятѣйшого Синода.

Упокоив ся 13. фебруара 1795. Погребеный в храмѣ Спасителя в Могилевѣ.

 Роботы 
Роботы свои писав по русскы, але тыж и по латинскы и по польскы.
 Praecepta de arte poëtica. 1746 (рукопис)
 Prawa i wolności dyssydentów w naboźeństwie chrześcijańskim w Koronie Polskiej i w Welkim Xięstwie Litewskim. Warszawa, 1767
 Исторические известия о епархии Могилевской. 1775.
 О должностях пресвитеров приходских (руководство приходскому духовенству). 1776.
 Записки о том, что в России до конца XVII столетия не было никакой унии с Римской Церковью // Чтения в обществе истории и древностей Российских, 1847, № 8.
 О воскресении мертвых (трагедия), интермедии. // Древняя и Новая Россия, 1878, ч. III.
 Слова и речи. Могилев, 1892.

Конисскому приписана История Русов или Малой России, в рукопису найдена в року 1817, а выдана под его именом в року 1846 под крылом Императорского общества Истории и Древностей Российских, по тому еще нераз перевыдана. Але уж од року 1891 и доднесь векшина историкох поважують его авторство за неможне.

Характеристика творчости
В филозофии ориентовав ся на рационализм, прихыляв ся до поглядох Рене Декарта и в професорской роботѣ быв пропагатором новых объявлѣнь природных наук. 

В литературѣ лишив слѣд своев драмов Воскресение мертвых де сконфронтовав образы безсердечного богача и терпезливого бѣдака, котры по смерти заслужують собѣ одповѣдно пекло и рай. Его церковны казаня и политичны прословы заслужили добру оцѣнку Пушкина. О его литературных здатностях найлѣпше свѣдчить епитаф, котрый сам собѣ написав, а просив выписати на своем гробѣ.

    Колыска — Нѣжин, Киев мой учитель,
    Я в тридцать восемь лѣт названый: Святитель.
    Сѣмнадцать рокы бив ем ся з вовками.
    А двадцать два, як Пастырь, одпочив з овцями.
    За претерпены труды и непогоду
    Архиепископом и Членом став ся Синоду,
    Георгий именем, я из Конисских дому,
    Коню подобен быв я поштовому.
    Ту мои кости зарыты спочивати
    В рок тысяч сѣмсто девятдесять пятый.Цитоване подля: Булгаков М., священник. Преосвященный Георгий Конисский. Минск, 2000. С. 505. Суть и другы, кус иншы, варианты того епитафа.

Але найвекшыма суть заслугы архиепископа Георгия в оборонѣ бѣлорусского православия перед покатоличеньом.

Жерела и одказы
 Житецкий И. П. Конисский, Георгий // Энциклопедический словарь Брокгауза и Ефрона : в 86 т. (82 т. и 4 доп.). — СПб., 1890—1907. 
 Кашуба М. В. Кониський Георгій. //Енциклопедія історії України : у 10 т. / редкол.: В. А. Смолій (голова) та ін. ; Інститут історії України НАН України. — К. : Наук. думка, 2009. — Т. 5 : Кон — Кю. — С. 24. — ISBN 978-966-00-0855-4. 
 Кониський Григорій Осипович. //Національна бібліотека України імені В. І. Вернадського. Спеціалізовані та архівні фонди НБУВ 
 Георгий Конисский. //Биография.Ру 
 Георгий (Кониский). //Русский биографический словарь А. А. Половцова, т. 4 (1914): Гааг — Гербель, с. 432—438. 

 Референции 

Катеґорія:Православны епископы
Катеґорія:Русскоязычны писателе